Nariadenie Komisie (ES) č. 2248/94
zo 16. septembra 1994,
ktorým sa zavádza spätný dohľad spoločenstva nad dovozmi určitých oceľových káblov s pôvodom v nečlenských krajinách
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 518/94 zo 7. marca 1994 o spoločných pravidlách pre dovozy a o zrušení nariadenia (EHS) č. 288/82 [1], najmä na jeho článok 9 odsek 2,
so zreteľom na nariadenie Rady (ES) č. 519/94 zo 7. marca 1994 o spoločných pravidlách pre dovozy z určitých tretích krajín a o zrušení nariadení (EHS) č. 1765/82, (EHS) č. 1766/82 a (EHS) č. 3420/83 [2], zmenené a doplnené nariadením (ES) č. 1921/94 [3], najmä na jeho článok 9,
po konzultáciách v rámci výborov zriadených na základe uvedených nariadení,
keďže informácie poskytnuté Dánskom ukazujú, že dovozy vinutých drôtov, lán, káblov, pletených káblov, lanových slučiek a podobných výrobkov zo železa alebo ocele, ktoré nie sú elektricky izolované, spadajúcich pod kódy KN 73121091, 73121095 a 73121099 s pôvodom v nečlenských krajinách vzrastajú od roku 1991 za podmienok, ktoré môžu ohroziť výrobcov týchto výrobkov zo spoločenstva; keďže čísla dostupné za rok 1993 potvrdzujú túto vzostupnú tendenciu;
keďže ceny týchto dovozov sú podstatne nižšie ako výrobná cena výrobcov zo spoločenstva; keďže postavenie výrobcov obdobných alebo priamo konkurenčných výrobkov sa zhoršuje od roku 1991, ako dokazujú nasledujúce ekonomické ukazovatele:
- výroba, ktorá v roku 1991 predstavovala 215395 ton, v roku 1992 klesla na 193846 ton, v roku 1993 na 173715 ton a podľa posledných odhadov sa očakáva, že v roku 1994 klesne na 159900 ton,
- využitie výrobnej kapacity spoločenstva kleslo asi o 30 % v období od roku 1991 do 1994,
- počet ľudí priamo zamestnaných v tomto odvetví sa znížil o 28 % v období od roku 1990 do roku 1993, pričom len v období od roku 1992 do roku 1993 sa znížil o 9 %, konkrétne zo 4662 na 4235;
keďže tieto okolnosti si vyžadujú opatrenia v záujme čo najrýchlejšieho získania presných a aktuálnych informácií o trende v dovozoch daných výrobkov do spoločenstva, a preto aj zavedenie spätného dohľadu spoločenstva nad takýmito dovozmi,
PRIJALA TOTO NARIADENIE:
Článok 1
Dovozy vinutých drôtov, lán, káblov, pletených káblov, lanových slučiek a podobných výrobkov zo železa alebo ocele, ktoré nie sú elektricky izolované, spadajúcich pod číselné kódy KN 73121091, 73121095 a 73121099, podliehajú od 1. októbra 1994 spätnému dohľadu spoločenstva.
Článok 2
Členské štáty oznámia Komisii za každý mesiac do 10. dňa mesiaca nasledujúceho po danom mesiaci výsledky dohľadu s uvedením množstva a CIF hodnoty dovozov rozdelených podľa kódu KN a krajiny pôvodu.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 16. septembra 1994